b"\n_START_ARTICLE_\nVailets de l'Empord\xc3\xa0\n_START_SECTION_\nHist\xc3\xb2ria\n_START_PARAGRAPH_\nEs va fundar el novembre de l'any 2012. El dia 8 de desembre es van iniciar els assajos oficialment, tot i tenir les festes nadalenques pel mig, l'entrada de gent nova va ser constant.\xc2\xa0La primera actuaci\xc3\xb3 dels Vailets va ser el dia dos de febrer, Festa Major del municipi de Castell\xc3\xb3, on es van oferir als castellonins dos pilars de quatre._NEWLINE_El mar\xc3\xa7 de 2013 es van al\xc3\xa7ar dos pilars de 4 a la II Duatl\xc3\xb3 de la Muga i el diumenge seg\xc3\xbcent, tota la colla dels Vailets de l'Empord\xc3\xa0 es va despla\xc3\xa7ar a la Mare de D\xc3\xa9u del Mont a fer l'ofrena d'inici de la seva primera temporada. El 8 d'abril del 2013 la junta de la Coordinadora de Colles Castelleres de Catalunya (CCCC) aprova l'admissi\xc3\xb3 de la formaci\xc3\xb3 com a colla en formaci\xc3\xb3. El 26 de maig de 2013, en una actuaci\xc3\xb3 amb motiu del 5\xc3\xa8 Aniversari del Gran Caf\xc3\xa8 Empuriabrava, la colla descarrega per primera vegada tres castells de sis pisos en una mateixa actuaci\xc3\xb3. S'assoleix per primer cop el 4 de 6 i el 4 de 6 amb l'agulla, a m\xc3\xa9s de fer-hi el 3 de 6._NEWLINE_El bateig de la colla tingu\xc3\xa9 lloc el 30 de mar\xc3\xa7 del 2014 a la pla\xc3\xa7a de Jacint Verdaguer de Castell\xc3\xb3 d'Emp\xc3\xbaries, juntament amb els Minyons de Terrassa i els Marrecs de Salt, padrins de l'agrupaci\xc3\xb3. En aquella diada van descarregar per primera vegada el 2 de 6 i el primer castell de set pisos, el 4 de 7. El 7 d'abril del 2014 va ser admesa com a membre de ple dret de la CCCC."